 NA RICHARD MUNGUTI PASTA Ezekiel Odero wa New Life Prayer Centre and Church amesema hana uhusiano wowote na mhubiri Paul Mackenzie anayezuiliwa akihusishwa na mahubiri potovu yaliyochangia vifo vya watu msituni Shakahola. Pasta Odero ambaye Ijumaa asubuhi amefika mbele ya Kamati Maalum ya Seneti Inayochunguza Shughuli za Kidini ameambia wanahabari nje ya Majengo ya Bunge kwamba “Kanisa langu linajitegemea na la Mackenzie pia linajitegemea.” Pasta Odero ambaye tangu Aprili 2023 amekuwa akimulikwa huku umma ukifuatilia matukio na shughuli za kanisa lake lenye ukwasi mkubwa. Mbali na Kanisa, Pasta Odero ameanzisha miradi mingine ya shule za msingi na za upili pamoja na hoteli za kifahari katike eneo la Mavueni, Kaunti ya Kilifi. “Mimi ni raia anayetii sheria na nimejileta mbele ya kamati maalum ya Seneti kujibu maswali nitakayoelekezewa,” amesema Pasta Odero aliyekuwa amevaa vazi lake jeupe. Akaongeza:” Haya yote ni kwa sababu ninaendeleza Neno na kuzungumzia masuala yanayohusu Yesu Kristo na mafundisho mazuri. Hakuna kitu kama hiki kilichowahi kufanyika hapo kabla lakini nitashinda.” Pasta huyo alikuwa ameambatana na Pasta Pius Muiru wa Kuna Nuru Gizani. Pasta Muiru, ambaye ni mlezi wa kiroho wa Pasta Odero amesema wataweka mambo yote wazi kwa Seneti. “Dunia itajua ukweli kuhusu Pasta Odero na injili anayoendeleza,” Pasta Muiru akasema. Mawakili wa Pasta Odero waliofika kikaoni naye ni Samson Nyaberi, Shadrack Wambui, Danstan Omari, na Cliff Ombeta. Mawakili hao wamesema kuna kesi nyingi ambazo hazijaamuliwa na ambazo zinamkabili mteja wao na injili anayoendeleza. “Pasta Odero ni safi na mweupe kama mavazi yake,” akasema wakili Omari. Naye wakili Nyaberi amesema akaunti 28 za Pasta Odero zilizokuwa zimefungwa zimefunguliwa baada ya Mahakama Kuu kuingilia kati. Wakili Ombeta kwa upande wake amesema kuna tofauti kubwa kati ya Pasta Odero na mhubiri Mackenzie. “Kila mtu anajua huko Shakahola zaidi ya miili 400 ilipatikana kwenye makaburi katika shamba kubwa.” Wakili Omari amesema watasema yote muhimu kwenye kamati hiyo maalum ambayo itataka kusikia maoni kutoka kwa Pasta Odero na namna ya kudhibiti makanisa.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  